Fayecimento di Pensionado |\nOra un pensionado fayece esaki ta trece diferente consecuencia pa e pensioen cu e fayecido tabata ricibi, ademas tambe e tin cierto consecuencianan pa su famia. E consecuencianan ta depende di e estado civil di e pensionado y si e ta sigura pa gastonan di entiero. Ley ta prescribi cu SVb tene cuenta cu dos diferente situacion, sea e pensionado cu a fayece tabata casa bibando hunto, of e tabata soltero of casa pero bibando separa. Akibao ta splica ambos situacion.\n1. Si e fayecido tabata casa y bibando hunto:\nPa e fayecido tabata ricibi pensioen pa pareha casa cu ta bibando hunto (full e suma riba nomber di un persona of cada persona un suma igual na otro) e siguiente ta aplicabel:\nPensioen: SVb ta sigui paga e suma di pensioen pa 3 luna largo despues di e fecha di fayecimento.\nGastonan di entiero: SVb ta compensa e persona of instancia cual ta para responsabel pa e gastonan di entiero un suma di no mas cu Afl. 3.396,- pa e gastonan di entiero.\n2. Si e fayecido tabata soltero, of casa bibando separa:\nPa e fayecido cual tabata ricibi:\npensioen pa viuda of viudo,\nof pensioen di biehes pa soltero,\nof pensioen di biehes pa pareha casa cu ta bibando separa,\nof pensioen di biehes pa pareha cu no ta casa y ta bibando hunto,\ne siguiente ta aplicabel:\nPensioen: e pensioen ta caduca desde e prome di e sigiuente luna despues di fayecimento. Pues desde e luna despues di a fayece SVb no ta paga pensioen mas na e pensionado of esun cu tin volmacht pa ricibi su pensioen.\nGastonan di entiero: SVb ta compensa e persona of instancia cual ta para responsabel pa e gastonan di entiero 3X e suma di su pensioen mensual. Den caso cu e fayecido tabata tin un seguro di entiero cerca un otro compania SVb ta compensa e diferencia entre e suma pa cual e fayecido ta sigura y e suma total di e gastonan di entiero.\nAplica di nobo pa pensioen\nTene cuenta tambe cu pa por sigui haya pensioen despues di fayecimento di su casa, e viuda of viudo mester aplica na SVb pa e por ricibi pensioen di biehes (pa esnan cu edad di pensioen) of pensioen di viuda of viudo (pa esnan cu edad bao di edad di pensioen).\nPagonan haci inhustamente\nDen caso cu SVb inhustamente paga un luna of mas di pensioen despues di e fayecimento, e suma total cu a keda inhustamente paga ta wordo reduci for di e suma total pa e gastonan pa entiero.\nTa suficiente pa notifica SVb mediante un email dentro di e periodo di 30 of 28 dia pa cumpli cu e aplicacion pa e compensacion na pensioenen@svbaruba.org.\nPa mas informacion por tuma contacto cu Departamento di Pensioenen mediante nos formulario di contact: https://www.svbaruba.org/pensioen/contact-pensioenen/.